Ketika menyandang jawatan Perdana Menteri, Blair menyatakan keutamaannya adalah "pendidikan, pendidikan, pendidikan". Dalam penggal kedua, beliau menambah senarai ini untuk merangkumi perkhidmatan awam lain, terutamanya Perkhidmatan Kesihatan Awam. Bagaimanapun, sebagaimana dengan kebanyakan pemimpin Barat sejak Serangan 911 pada 11 September 2001, agendanya dipenuhi dengan hubungan asing, terutamanya "Peperangan melawan keganasan" dan Perang Iraq pada tahun 2003. Beliau meletak jawatan sebagai Perdana Menteri United Kingdom dan Pengerusi Parti Buruh pada 27 Jun 2007 selepas 10 tahun berkuasa. Sesudah menghentikan penggalnya sebagai Perdana Menteri Britain, Blair dilantik sebagai perunding kanan Kuartet Timur Tengah.